ভোট চাওয়ার অভিযোগে গাজীপুরে বিএনপির দুই নেতা বহিষ্কার
আওয়ামী লীগ প্রার্থীর পক্ষে ভোট চাওয়ায় দলীয় শৃঙ্খলাভঙ্গের অভিযোগে গাজীপুরে বিএনপি'র দুই নেতাকে দল থেকে বহিষ্কার করেছে বিএনপি।
তারা হলেন, শ্রীপুর উপজেলা বিএনপির যুগ্ম সাধারণ সম্পাদক আকরাম হোসেন এবং কালিয়াকৈর পৌর বিএনপির সহ-সাধারণ সম্পাদক হারিজ উজ্জামান।
আজ রোববার সকালে গাজীপুর জেলা বিএনপির সাধারণ সম্পাদক শাহ্ রিয়াজুল হান্নান দ্য ডেইলি স্টারকে বলেন, 'দেশ একটি ক্রান্তিকাল অতিক্রম করছে। দেশের সাধারণ মানুষ আজ আওয়ামী লীগের নির্বাচন বর্জন করেছে। অথচ বিএনপি নেতা আকরাম হোসেন ও হারিজ উজ্জামান তাদের নিজ নিজ এলাকায় আওয়ামী লীগের প্রার্থীর পক্ষে গণসংযোগ ও ভোট চেয়ে পথসভায় বক্তব্য প্রদান করেছেন। সে কারণে কেন্দ্রীয় বিএনপি তাদের দল থেকে বহিষ্কার করেছে।'
তিনি জানান, গতকাল শনিবার রাতে বিএনপির সিনিয়র যুগ্ম মহাসচিব অ্যাডভোকেট রুহুল কবির রিজভীর সই করা চিঠিতে এ তথ্য জানানো হয়েছে।

আওয়ামী লীগ প্রার্থীর পক্ষে ভোট চাওয়ায় দলীয় শৃঙ্খলাভঙ্গের অভিযোগে গাজীপুরে বিএনপি'র দুই নেতাকে দল থেকে বহিষ্কার করেছে বিএনপি।